Papersnake/gushiwen huggingface dataset:
柳季修知丞以诗见贻次韵为谢
喻良能（宋代）

古木阴阴绕屋庐，官居端的似田居。
诗清子厚龙城句，字瘦诚悬殿壁书。
那复有心追四至，只应无事富三馀。
一樽閒论金罍事，为笑纷纷竭泽渔。
赋得风入四蹄轻 其三
徐渭（明代）

借将从虎物，并去翼龙腓。戍削才辞枥，崩轰巳破围。

寒呼随踠起，黑旋裹鞍飞。曾听将军说，双双碎铁衣。
法相寺中老樟一株双干皆大十围其本殆不可量不知何代物也散原老人属同赋之
陈曾寿（清代）

法相院中长耳僧，早空诸相藏锋棱。一朝永明偶饶舌，结跏俄锋惊肤冰。

应身历劫住山寺，定光一线燃龛灯。我寻春茶数来止，但赏修竹青层层。

忽逢大身仰突兀，老樟分干双龙腾。互如天柱伸两戒，矫若云翼张孤鹏。

神物不敢臆年代，但识倒挂千岁藤。山僧筑阁度长夏，片枝所覆苍云崩。

四时风雨扫落叶，老衲伛偻阶难升。散原老人诧一见，平生奇观嗟未曾。

匡庐五爪震寰宇，对此只落声闻乘。遁世无闷亦有待，发幽奇句精灵凭。

高吟千里起钟阜，伫听夜半霜钟应。
汉宫春（寿王尉）
方岳（宋代）

云涧之癯，有诗盟未了，鸥泛江湖。一官直为仙耳，不受尘驱。高湖逸韵，自兰亭、已后都无。准拟画、剡舟夜雪，与君相对成图。

半竹苔寒如此，问谁欤来者，鹤伴熏炉。何如贮之天上，风露冰壶。江南春早，想梅花、不肯欺吾。疑便是，孤山之北，水香月影林逋。
浣溪沙·花渐凋疏不耐风
孙光宪（五代）

花渐凋疏不耐风，画帘垂地晚重工，堕阶萦藓舞愁红。
腻粉半沾金靥子，残香犹暖绣熏笼，蕙心无处与人同。
诏取永丰柳植禁苑感赋
白居易（唐代）

一树衰残委泥土，双枝荣耀植天庭。
定知玄象今春后，柳宿光中添两星。
田园杂兴 其五
林希逸（宋代）

雨过高低水地平，扶犁野老续歌声。忧时莫问蓑衣谶，但看乌犍破晓耕。
陇头别
郑锡（唐代）

秋尽初移幕，沾裳一送君。据鞍窥古堠，开灶爇寒云。

登陇人回首，临关马顾群。从来断肠处，皆向此中分。
晚望
张栻（宋代）

独上荒亭数过帆，横林疎处见苍湾。
固知不入豪华眼，送与凫鸥自在看。
友人记余少作因录之
陈旅（元代）

溪村积水生寒烟，书庐睡起清明天。隔溪莫哭人饭鬼，塍间烧钱野风起。

酒旗山前雨疏疏，来禽花低飞鹧鸪。荒坟累累出新草，草长如人人又老。

东门大道青杨间，可怜车马无时閒。
白白氏别业归斋中
施渐（明代）

自喜茅斋僻，经时草木深。
见人稀倒屣，抱膝或长吟。
疏雨喧庭雀，闲窗澄夕阴。
会心方在寡，碌碌岂知音。
送李青归华阳川
李白（唐代）

伯阳仙家子，容色如青春。日月秘灵洞，云霞辞世人。
化心养精魄，隐几窅天真。莫作千年别，归来城郭新。
送雨浙转连道卿学士二首
宋庠（宋代）

彼美闺台彦，胡为江海行。
真贪子舍养，不厌使轺轻。
茂草姑苏苑，苍山越绝城。
莫因羊酪味，终擬笑诸仓。
辽阳州
裘曰修（清代）

襄平遗垒此初经，一水依然走百灵。劫火销余千顷渌，战尘飞百四山青。

旧京尚识龙兴地，仙迹难寻鹤化形。极目海天缥缈外，寒云漠漠雪冥冥。
水调歌头 和周紫芝《竹坡词》
顾太清（清代）

急雨响岩壑，林木暗濛濛。山楼四面风满，一线电光红。

雨过长天如洗，收尽无边烦暑，湿气润高峰。坐对东山月，清影落怀中。

邀明月，酌美酒，共山翁。不妨谈笑，尊前歌舞且从容，老去心情依旧，莫负良辰好景，去日不能重。

风月不到处，天地古今同。
忘归亭
陈岩（宋代）

两袖飘飘恍欲仙，半醒半醉酒明船。太虚一室都无碍，皎月凉风石上眠。
凉夜有怀
白居易（唐代）

清风吹枕席，白露湿衣裳。好是相亲夜，漏迟天气凉。
次韵湖阴韦深道五小诗 其二
李之仪（宋代）

书去书来又一年，祇应提处是虚鞭。相逢会得笔头语，莫惜频寻酒里天。
解连环
刘克庄（宋代）

悬弧之旦。忆争骑竹马，各怀金弹。恨岁月、去我堂堂，向酒畔愁生，镜中颜换。灶坏丹飞，慢追悔、邺侯婚宦。已发心忏悔，免去猴冠，卸下麟楦。

依稀仆家铁汉。虽末梢老寿，初节魔难。幸闻早、省了柳枝，更送了朝云，尘念俱断。丈室萧然，独病与、乐天相伴。但归依西方，拈起向来一瓣。
题扇面
陈旅（元代）

娟娟翠袖倚清空，解把并刀剪雪风。一段寒香吹不尽，西泠残月角声中。
蝶恋花（再次韵千里照花）
葛胜仲（宋代）

百紫千红今烂熳。举烛辉花，莫厌烧令短。酒里逢花须细看。人厌谁似英雄半。

安得红颜为老伴。妙舞花前，杨柳夸身段。已倒玉山迥竹院。清香不断风吹面。
月下口占戏子温 其二
李新（宋代）

万里层阴宿雾消，冰轮初上镜天遥。此时仙汉栏干曲，竹影梅风笑寂寥。
续苦雨行二首
方回（元代）

雨遂至九日，得米一斗。
邻翁为告籴，夜密致之，
恐群辈攘劫也。龙至六爻为亢龙，
三三为九其数穷。三日为霖今九日，
便晴田事亦无及。全吴富庶推第一，
谁信杭州无米焦。邻翁耳语某所有，
夜持
题周景远破山寺诗卷
释妙声（明代）

暂辍词垣重，南来牧远黎。风流半刺史，雅澹五言诗。

柿叶霜中寺，梅花雪后池。自公多暇日，题赠付汤师。
过青县柳林
龙震（清代）

南舫过青县，依依系柳林。树虽到处有，凉是此间深。

秋气散平野，蝉声满绿阴。一枝攀在手，如折故人心。
寄戴师初先生
陆文圭（元代）

词章科目溯当年，壁水名流孰子先。
杜甫生逢天实未，陶潜空忆闰臣前。
明庭结绶怀新渥，暗壁移灯理旧编。
约对青山谭出处，一冬润雪长新泉。
谢潘端叔惠红梅 其十六
楼钥（宋代）

全体江梅腊里芳，紫绵新拂汉宫妆。临川借得江梅句，倾国天教抵死香。
季冬山行
袁邮（明代）

瘦筇扶我欲何之，一片风光度翠微。爱景祇凭诗作侣，冲寒聊借酒为衣。

雪迎梅萼先春发，鹤带湖霜向日飞。何日罗浮一登眺，谩携光霁咏而归。
史紫微徐容斋阎静轩过潘阆巷所居
顾逢（宋代）

门外喧车马，欢声震四邻。
争疑来陋巷，不道访诗人。
枉驾屈三老，开樽愧一贫。
逍遥祠宇近，容邈亦精神。
贾府君挽词
王十朋（宋代）

鹿岩重见鹿门翁，襟宇浑然太古风。负郭良田全种德，起家难弟已收功。

花间麟冢经年就，木杪龟趺指日丰。门婿自惭非李汉，鄙文何足状韩公。
林徽猷挽间二首
曹勋（宋代）

出镇温陵重，邻邦赖设施。
未容推厚德，遽复见丰碑。
落日辉丹旐，凄风入素帷。
便知余庆在，绝笔看遗诗。
偈颂一百六十首
释宗杲（宋代）

福城东有大长者，居福城东海屿上。
於不思议尘劫中，承事供养无数佛。
善哉长者世希有，如优昙华时一现。
发启广大真实心，创无佛处阿兰若。
若昔智人建梵刹，折草插地即成就。
此心坚固等须弥，或赞或毁不扔动。
魔王军众数甚多，睹兹殊胜自摧伏。
长者视身如浮云，变灭须臾不长久。
当生佛国时节来。撒手便行不回顾。
有子遵义起其家，志愿身心俱及第。
仁者则寿语不诬，当知今亦未尝死。
我来居是阿兰若，不见长者生遗恨。
故说此偈聊发扬，同住如来寂灭海。
桃
丁谓（宋代）

未展蓁蓁叶，先开灼灼华。
武陵迷境域，御宿接烟霞。
投我畴为报。偷儿孰是家。
春风南北起，别有洛阳花。
孙氏林亭
方干（唐代）

池亭才有二三亩，风景胜于千万家。
瑟瑟林排全巷竹，猩猩血万半园花。
并床欹枕逢春尽，援笔持杯到日斜。
丱角相知成白首，而今欢笑莫咨嗟。
庵邻王家两送酒来
韩淲（宋代）

渴饮对空觞，俛仰自长喟。
赖有田中邻，时时遣酒至。
欢言斟酌田，感彼勤重意。
漂母哀王孙，从古从此类。
泽畔且行吟，春风尚堪醉。
乙巳邵武建宁夜坐书呈诸公
陈普（宋代）

一合乾坤贮鬼神，入虚何敢谓无人。
暗中射鲋谁知见，绕市青衣说与人。
暗投明珠
罗泰（唐代）

媚川时未识，在掌共传名。报德能欺暗，投人自欲明。

月临幽室朗，星没晓河倾。的皪骊龙颔，荧煌彩凤呈。

守恩辞合浦，擅美掩连城。鱼目应难近，谁知按剑情。
废桑畦种花 其一
姜特立（宋代）

课仆斸桑窠，从头尽种花。莫教聂子见，怪我不栽禾。
休宁县驿舍初见杨花
李纲（宋代）

山馆风光随分好，方塘碧长萋萋草。杨花摇荡入疏帘，又是一年春色老。
次韵吴天常
赵抃（宋代）

尘事不留毫，谁云梦寐劳。因思四老会，今复数年高。
好事近·雨后晓寒轻
魏夫人（宋代）

雨后晓寒轻，花外早莺啼歇。
愁听隔溪残漏，正一声凄咽。
不堪听望去程赊，离肠万回结。
不似海棠阴下，按《凉州》时节。
程帅寄诗见忆次韵四首
陈造（宋代）

清篇属我慰平沉，密密玄关领会新。
从此倚门麾捕影，更将形似许诗人。
夜坐三绝句 其三
李纲（宋代）

中宵风雨透窗纱，独坐无聊却念家。三月浙江无信息，寒灯何事结成花。
谢惠猫儿头笋
苏轼（宋代）

长沙一日煨笾笋，鹦鹉洲前人未知。
走送烦公助汤饼，猫头突兀鼠穿篱。
自义亭驿送李长史纵，夜泊临平东湖
皎然（唐代）

长亭宾驭散，岐路起悲风。千里勤王事，驱车明月中。

寒生洞庭水，夜度塞门鸿。处处堪伤别，归来山又空。
新正诣梅叟家漫题
刘敬（清代）

昔年曾记到君家，粉壁经梅写影斜。何日竟移东阁树，今朝看尽北枝花。

古来真梦本难辨，老至丹青自有加。画笔一枝传子女，闲情犹寄碧窗纱。
观旧题再书
梅挚（宋代）

二十年前扣寺阁，粉墙题记墨犹存。
重来树老无花处，又见阇梨白首孙。
古意谢崔杨州辟七首
洪咨夔（宋代）

山深閴无人，夜半迷黑月。
魑魅乘其昏，光怪互出没。
独行欲何之，十步八九兀。
隔林炬火明，命向虎口脱。
生查子 杨妃病齿图
陆珊（清代）

睡起海棠慵，斗蹙双蛾晕。浑懒启朱唇，反怪君王问。

停进荔枝浆，尚困梨花酝。歌曲歇霓裳，多少闲愁恨。
西江月·地肺重阳师父
马钰（金朝）

地肺重阳师父，吕公专遗云游。秘玄隐奥访东牟。钓我夫妻两口。十化分梨匠手。百朝锁户机谋。千篇诗曲拽回头。万劫同杯仙酒。
惜馀春慢·和徐竹逸花溪即事韵却赠
钱肃润（明代）

乘兴寻芳，晴丝不断，忘却春光将老。争传茂苑，花事澜翻，怎耐一天风扫？

齐女门前有园，白白红红，不知多少。更轻盈杨柳，绿阴深处，暗藏苏小。

入门后，亭阁参差，游人稠沓，总向花溪喧闹。幼舆独坐，丘壑增妍，燕语莺声俱好。

整日挥毫赋诗，把酒论文，二三年少。取阳春曲送春归，春色依依回绕。
元旦书事（甲辰）
吴兆（明代）

闽中风景丽，元旦百花开。
有岸皆萦草，无波不染苔。
树光摇粉皆，云彩照金罍。
浓黛新年点，春衣隔岁裁。
夜垆藏宿火，晓烛剪残灰。
袖里分余蕙，钗边罥落梅。
松枝当户插，椒气拂窗来。
正好随欢笑，那知客思催。
晚由月湖出大江顺风抵瓜州宿
孙衣言（清代）

枯芦鸣萧萧，布帆使其半。腾波渺长空，激箭失近岸。

焦山金碧城，回首犹照烂。云表妙高台，楼观屹霄汉。

南徐树若浮，北固青欲断。恋奇目无留，回睇神屡眩。

渺焉千里轻，安得凌汗漫。落帆向渡头，镫火瓜洲宴。
秋过济南与舍弟子校同游大明湖越五日而别 其二
吴衡照（清代）

湖边竹木隐层峦，好是湖光向晚看。回首一行南去雁，月明天远不胜寒。
初晴喜赵何二君过访小酌爽斋次莼客韵
张琳（唐代）

苔痕水涨屐声稀，客爱新晴叩短扉。三径树明初日嫩，半窗花静午风微。

提壶稚子穿林到，得食幽禽傍砌飞。略有山家清意味，劝君不醉且无归。
寄毛侍御汝厉
邵宝（明代）

直指南巡独寄书，新春长忆过山居。雷霆虩虩双星畔，江汉滔滔六月馀。

清世敢闻歌有凤，丰年真愿梦维鱼。白沙玉峡相逢地，二十年来一日如。
璅蛣行
陈子升（明代）

开君蒲萄之瓮醅，捧君鹦鹉之螺杯。高堂促席方就饮，美味忽自江中来。

借问嘉名名璅蛣，腹蟹从来景纯说。水经注就赋还成，岂漏熬波与积雪。

季鹰歌里想鲈鱼，谢监诗中寻海月。丰不必啖肥脓，清不必采薇蕨。

欲食飞鱼不可期，欲脯青麟海难越。君今璅蛣且须尝，佐以三杯高兴发。

忆昔朋从郁水洲，食如填壑饮如流。此物时时可以致，齧妃女唇甘且柔。

右倚灵妃左浮丘，景纯游仙从我游。试将璅蛣荐羽流，蓬莱清浅湘漓秋。

天地微茫何不有，有鸧九头龟六眸。二虫一体相为命，璅蛣登庖蟹自愁。

啄腐吞腥累仙道，甘此未失为聃周。进君酒，君下箸。

君不见何曾万钱不称心，江水悠悠向东去。
送僧归日本
杨维桢（元代）

东风昨夜来乡国，又见阶前吴草青。金锡躅空灵鸟逝，宝珠嗅海毒龙腥。

车轮日出扶桑树，笠盖天倾北极星。我欲东夷访文献，归来中土校全经。
寿封御史中丞姚江邵翁六首 其六
于慎行（明代）

綵服亲擎白玉缸，朱轓聊驻碧油幢。八龙自是荀家盛，就里慈明更少双。
朝中措（赋茉利）
翁元龙（宋代）

花情偏与夜相投。心事鬓边羞。薰醒半床凉梦，能消几个开头。风轮慢卷，冰壶低架，香雾飕飕。更著月华相恼，木犀淡了中秋。
宿淮阴水馆
张祜（唐代）

积水自成阴，昏昏月映林。五更离浦棹，一夜隔淮砧。

漂母乡非远，王孙道岂沉。不当无健妪，谁肯效前心。
田家
赵国华（清代）

田家始筑场，禾黍刈成束。老农知稼穑，护惜甚珠玉。

日暮牛羊返，濈濈角相属。稚子合柴扉，茅檐映炊烛。

席地少长集，新味野蔬足。早晚官赋完，坦然脱荣辱。

人声稍渐歇，鸡犬眠亦续。淡月入村来，园林静寒绿。
吕武第一百一十三
文天祥（宋代）

疾恶怀刚肠，世人皆欲杀。
魂魄犹正直，回首肝肺热。
再
许浑（唐代）

高梧一叶下秋初，迢遰重廊旧寄居。月过碧窗今夜酒，雨昏红壁去年书。

玉池露冷芙蓉浅，琼树风高薜荔疏。明日挂帆更东去，仙翁应笑为鲈鱼。
寿陈唯生 其二
祝书根（清代）

天生孝友属斯人，鼓吹笙簧见性真。报国未忘儒者事，出山遂现宰官身。

万家春献跻堂酒，五色云开揽揆辰。室有儿曹麟骥似，便当一顾傲风尘。
怀故乡
释文珦（宋代）

家住潜溪云万里，别来四十九春风。
无田种秫不归去，梦落山光水色中。
大云仓阻风
金君卿（宋代）

走越游梁万里回，却临江渡已残梅。
归帆未落青溪尾，云压寒风水面来。
凫愁岭
姚燮（清代）

危峰伸佛臂，坦掌高及天。既坦复斜耸，似秉重台莲。

昨行望眙𥈭，今喜升其巅。皂日凝槲阴，射袂流暧烟。

烟底猎猎声，辨为下山鸢。在鸢去此山，固犹千寻悬。

焉知对面峰，苍峻倍逾前。岂无峰上人，笑我尚重渊。

高境安有穷，退葸诚堪怜。便鼓精力强，去者已居先。

缚履猛求进，云来拒吾肩。轵径布铦石，懦沙裹为棉。

又防戒慎疏，祸遭中路颠。碧落无近期，曷由遘上仙？
寄郑一
韩淲（宋代）

禅月台高冷，溪虚城背山。人烟知井络，鸟雀见湾澴。

竹里繁霜后，梅边欲雪间。读书有幽子，岁晚更怡颜。
哀孙炎
夏煜（明代）

垂老戎马间，相知复何有。
幼与孙炎交，于今俱白首。
炎也雅好诗，落魄惟耽酒。
醉中有神助，不放持杯手。
才豪不受羁，焉肯事田亩。
精勤脱颖出，盘错迎刃剖。
浪迹帝王州，结交英侠薮。
喈喈朝阳桐，濯濯新春柳。
南北暗兵尘，妖星下天狗。
我皇入金陵，一见颜色厚。
高谈天下计，响若洪钟叩。
即拜丞相掾，奉身事明后。
再分太守符，兼绾都官绶。
栝苍实重地，豺虎白日吼。
皇曰汝孙炎，其往总制某。
再拜谢不敏，宠命敢虚受。
一年风俗淳，二年民物阜。
三年远人归，上表请官守。
文章曹刘亚，政事龚黄右。
旧岁过金华，与炎适相偶。
寒灯夜半花，春盘雪中韭。
终宴竟忘疲，落月斜半卣。
临别各上马，揽辔复立久。
为言有小女，离家方襁负。
今来已五周，见父能认否。
未必到家期，封书附姑舅。
置书箧笥间，才隔二月后。
墨色尚未干，语音犹在口。
胡为内变生，失我平生友。
复恐是梦中，仰天当户牖。
斗柄昏建辰，月魄夕在酉。
乃知真死矣，恸哭吞声呕。
后闻遇害时，扞刀落双肘。
奋怒发冲冠，大骂血漂臼。
维时东南天，彗出芒如帚。
淫淫苦雨愁，烨烨惊电走。
魂兮早归来，空山不可狃。
我过孰与规，我病谁云灸。
春酒酿蔷薇，奠子坟山缶。
西京七叶貂，零落成草莽。
既有千载名，焉用百年寿。
峨峨冯公岩，与子同不朽。
醉花阴 题少楼《披书坐花图》
黄钧宰（清代）

万里浮云看不破，今古闲闲过。莫为落花愁，花也修来，配得诗人坐。

琴床石几安排妥，欲语知谁可。书味密于春，春化诗魂，魂梦香花里。
贺新郎 淮上中秋
张野（元代）

晚蝀收残雨。喜晴空、冰轮飞上，月明三五。前岁钱塘江上看，去岁京华容与。

今岁又、秋风淮浦。料得常娥应笑我，笑星星、鬓影今如许。

空浪走，竟何补。

此生此夜还知否。问几人、浪苍抖擞，衣裾尘土。独倚篷窗谁共饮，万象不分宾主。

恍疑在、玉霄高处。系碎珊瑚未彻，见洪涛、千丈鱼龙舞。

舟一叶，任掀举。
奉和君俞佳雪二首
韩维（宋代）

居尘不染先生意，与众同忧太守心。
两处本来非异事，一时都把付高吟。
忽惊瑞相家家遍，潜助春功日日深。
拥鼻临池哦丽句，水泉风竹共清音。
宿尊胜庵二首呈谦之
方翥（宋代）

天寒古寺往来然，门掩柴炉昼共围。
细雨无声潜自落，开帘时复见霏霏。
一斛珠 其一 务观席上索赋
韩元吉（宋代）

楼头晚鼓。佳人莫唱黄金缕。良宵镫火还三五。肠断扁舟，明日江南去。
离觞欲醉谁能许。风前蝶闹蜂儿舞。明年此夜知何处。且插梅花，同听画檐雨。
耕钓境
胡仲弓（宋代）

莘野特浪耕，璜溪岂真钓。
珍重富春翁，此境最高妙。
敬超先 其一
邹浩（宋代）

此地凭熊几使君，敬公名姓独超群。不因健笔曾推美，纵使忘超岂得闻。

词翰莫窥真体要，江山犹带旧风云。我来访古惟高义，追想区区只自勤。
题嵩高云气图为工部王子邕赋
刘崧（元代）

颍川阳城之间，乃有云气郁然而干天。中峰拔地九千丈，三面侧叠开青莲，云是嵩高之层巅。

扪柳掠井当星躔，往往白日朝群仙。复有东西二石室，洞穴窈窕相钩连。

天风吹雨不到地，石髓如泥流紫烟。但见瑶林琪树纷百千，朱楼绮阁丹碧悬。

美人绿发垂两肩，手持玄文驾飞軿。欲往从之嗟渺绵，似听流水㶁㶁鸣丝弦。

仙游杳漠今几年，清梦忽堕新图前。玉光下起崖石底，松顶上出飞鸿边。

山中古路广以平，秦车汉骑何翩翩。徒闻金丹閟石检，尘土世人安得传。
题天妃宫
季麒光（清代）

补天五色漫称祥，谁向岐阳祝瓣香。几见平成踰大海，自知感应绕重洋。

遐方俎豆尊灵远，圣代丝纶礼数庄。是处歌恩欣此日，风声潮影共趋跄。
送泽长老往南方
邹浩（宋代）

枝头挑着祖师禅，走遍三千与大千。又被草鞋勾引去，善财游处弄云烟。
赠欧阳建诗
曹摅（魏晋）

嗟我良友，惟彦之选。弱冠参戎，既立南面。或踊而升，蔚焕其变。

岂徒虚声，考绩畿甸。约政理繁，事省功辩。如何勿思，自我不见。

乃命仆夫，北临其县。

义阙三益，诫替离群。侧想谠言，愿同兰芬。谓芒盖高，载越其坟。

涉境登朝，信惟惠君。烈烈威禁，肃如风云。谁言善蔽，在幽必闻。

鹤鸣既和，好爵亦分。

昔有豹产，实能魏郑。在汉黄邵，克堪敷政。著名上代，千载遗咏。

仰瞻先踪，可不斯竞。方六七十，观化贤圣。分河跨土，于兹为盛。

茂勉不堕，古人所病。

汤汤洪川，朝宗于海。芒芒甫田，稼穑攸在。瞻彼南亩，勤血𨼊殆。

鉴此长流，朝夕莫改。念兹在兹，非孰肯□。慎终如始，今问遂倍。
感遇诗三十八首·其十
陈子昂（唐代）

深居观元化，悱然争朵颐。
谗说相啖食，利害纷㘈㘈。
便便夸毗子，荣耀更相持。
务光让天下，商贾竞刀锥。
已矣行采芝，万世同一时。
陌上花八首
晁补之（宋代）

荆王梦罢已春归，陌上花随暮雨飞。
却唤江船人不识，杜秋红泪满罗衣。
衢州咏烂柯山效宋体 其一
张以宁（明代）

人说仙家日月迟，仙家日月转堪悲。谁将百岁人间乐，只换山中一局棋。
虞美人 春日病起
孙汝兰（清代）

莺儿咒得花魂活。艳入东风睫。病馀情味不宜春。怎又琼思瑶病、屡兜人。

蝶儿娇索花容笑。瞒我寻芳悄。病馀最怕管闲情。怎又香踪猜着、一星星。
万年宫
张仲信（宋代）

频将衣食结圜圊，天乐旌幢降彩云。
二十四年功行满，众真推让武夷宫。
送黄上仲归赤城时以伯兄说仲书至
胡应麟（明代）

翩翩戎服傍高牙，长揖归来兴未涯。别梦乍悬淮海月，乡心遥未越城霞。

毫端秀色舒毛颖，匣底寒光照莫耶。最忆元方油幕卧，独将清啸和悲笳。
玉梁道中杂咏 其二
罗与之（宋代）

清商从西来，剌剌满林坞。草木倏变衰，柯叶不相顾。

昔时翳空云，今作连山雨。菊花犹强项，篱边争媚妩。
华胥引
陈允平（宋代）

涵空斜照，掠水轻岚，满天红叶。雁泊平芜，凫依乱荻声唼唼。寂雁金井梧桐，渐辘轳伊轧。明月纱窗，夜寒孤枕应怯。

吟老西风，笑衰髯、顿疏如镊。锦笺勤重，频剔兰灯自阅。多谢征衫初寄，尚宝香熏箧。愁忆家山，梦魂飞度千垒。
敬和荫乔老砚弟留别榆林士民之作即步原韵
萧昌言（清代）

云雷取象卦占屯，一扫烽烟龙塞春。万姓疮痍皆已补，三边父老自相亲。

功侔韩范名垂久，道溯孔颜乐有真。民到于今犹恋恋，寄书千里泪含巾。
香奁体五首 其一
叶茵（宋代）

相思独向小窗明，试剪春衣趁晚晴。还觉此情丝样小，欲裁不断柰何情。
桂殿秋
李仁本（宋代）

金带重，紫袍宽。到头不似羽衣闲。君王若许供香火，神武门前早挂冠。
三叠
刘克庄（宋代）

濡墨先愁染素衣，和铅亦恐浼冰肌。
后村老子无声画，压倒花光与补之。
雨中花（重阳）
京镗（宋代）

玉局祠前，铜壶阁畔，锦城药市争奇。正紫萸缀席，黄菊浮卮。巷陌联镳并辔，楼台吹竹弹丝。登高望远，一年好景，九日佳期。

自怜行客，犹对佳宾，留连岂是贪痴。谁会得、心驰北阙，兴寄东篱。惜别未催鹢首，追欢且醉蛾眉。明年此会，他乡今日，总是相思。
送邹元升归安福
杨万里（宋代）

我昔见子卢溪南，烟如玉雪照晴岚。
子今访我南溪北，凛如騄骥成骨骼。
袖中文字细作行，读来病眼生寒光。
炎新句子入时样，故应破阵翰墨场。
春风春雨春山路，喜子能来愁子去。
故人一别二十年，且对青灯夜深语。
曹家巷税居三咏·小井
孔武仲（宋代）

团团样学天边月，汩汩声回地底泉。
剩贮黄金还屋税，此功宁止见山钱。
偈颂二十五
释智遇（宋代）

说如建瓴，坐如山岳。
就下平高，咬牙爆爆。
夏日二首 其一
张耒（宋代）

诗书老去信无功，偷得閒官许养慵。山影当庭初转日，水声穿竹自来风。

晚催萱蕊昏还敛，日射榴房午更红。览物赋诗成底事，萧萧双鬓欲衰翁。
斋中夜赋
陆游（宋代）

高居终日掩斋扉，幽事常多俗事稀。
露重丛篁时自泻，风高脱叶有先飞。
秋衣渐制闻砧杵，社肉初分谢蕨薇。
却笑老身闲不得，一灯明灭乱书围。
渔家傲·神是气兮气是命
佚名（宋代）

神是气兮气是命。神不外驰心自定。幸有崔公入药镜。如究竟。全真固蒂归根静。主客内明方外应。灵台粲发天光莹。两个壶中一片景。急修省。莫待临渴去掘井。
送黎明府 其一
戴复古（宋代）

黄岩万家县，山海界民居。百里蜀中秀，一廉天下无。

财多能办否，官满赋归欤。已作青云料，犹惊急急符。
送客往涔阳
李群玉（唐代）

春与春愁逐日长，远人天畔远思乡。

蘋生水绿不归去，孤负东溪七里庄。
丁督护歌
李白（唐代）

云阳上征去，两岸饶商贾。
吴牛喘月时，拖船一何苦。
水浊不可饮，壶浆半成土。
一唱都护歌，心摧泪如雨。
万人凿盘石，无由达江浒。
君看石芒砀，掩泪悲千古。
挽刘监丞二首
杜范（宋代）

诸老凋零尽，公胡不少留。
尘谈裁后进，山立俨前修。
逸馆休黄发，为邦付黑头。
瓯闽看蔽芾，有泪正难收。
和蒲大受王园泛舟用文老韵
郭印（宋代）

邑西屋连云，中有水竹居。
和风纵轻楫，尚忆故年初。
川光宛明媚，况乘春雨馀。
临波一以照，飒飒鬓毛疏。
再和易后韵为前韵六首
卫宗武（宋代）

懽犹程孔交，来匪张范约。
岂但授馆粲，雅与同丘壑。
我圃三径授，几年负杯酌。
秋叶与春花，今幸复还昨。
园丁报新阳，早梅红破萼。
南山隈
施渐（明代）

一因摇落后，怅望秋天空。
向晚寻归径，村村夕照中。
寄洪舍人二绝
喻良能（宋代）

仲氏昔尝司宥密，长公元已转洪钧。
紫微岂久承流地，黄合终须报主身。
偈颂一百零二首
释慧远（宋代）

一尘入正受，诸尘三昧起。
诸尘入正受，一尘三昧起。
三昧与正受，门{左木右户下加上四下衣}作碓觜。
起灭无定时，恰如眼见鬼。
正受非正受，云何作道理。
一去寥寥七百年，下载清风今未已。
寄远辞
罗愿（宋代）

过黎阳而遂西兮，烦嘉友之临饯。道踌躇而屡顾兮，忽背驰而不可挽。

幸介弟之勤我兮，守权舆其益坚。人情岂其恶逸兮，虑我脩涂之易倦。

粲高原与平隰兮，冰雪凛其同践。山负石以当径兮，泥飞屐以相溅。

喜招招以卬涉兮，又风涛之交战。几四载之皆乘兮，初不悟其巳远。

亦既降乎庐阜兮，县尹告以舟办。谋不主于云梦兮，果若大江之为限。

分渚陆之异遵兮，弟亦曰予将返。试往阅于千帆兮，前车近其当鉴。

挟忠信以临深兮，犹一觇而色变。爱我者于是而委去兮，吾然后知所恃之惟天。

宁戒惧之遂忘兮，托命于南公之鸡犬。舍亲戚与坟墓兮，初岂以易刍豢。

抑甚珍其所怀兮，每欲弃置而未忍。行四方以经营兮，膂力犹幸其可勉。

荆又用武之国兮，庶几少施乎吾辩。至天性之燥湿兮，盖终身陋巷而不厌。

非将老无闻之为病兮，且安往而不乐其贫贱。独夫人之信此兮，跂予望之而不之见。

秋兰何时其可致兮，聊以报乎足茧。
赠刘景文
苏轼（宋代）

荷尽已无擎雨盖，菊残犹有傲霜枝。
一年好景君须记，最是橙黄橘绿时。(最是 一作：正是)
散花词 其四
赵佶（宋代）

绰约萦空际，缤纷落座隅。韶华长不老，何处觅仙都。
东巡盛京谒陵礼成恭纪 其一
幽若需（清代）

长白蜿蜒走干龙，鼎湖亿载奠幽宫。松楸俨扈千官肃，岩岫纷幽万旆雄。

石马有灵森宝鬣，玉衣宛在飒神风。苍颜野老扶筇望，三度金舆酬酒同。
野兴
释行海（宋代）

鸥入篱门沙岸高，秋来新壁换芦条。
半池烟荇浮黄萼，一架寒藤挂绿瓢。
除夕禁直书事
徐霖（宋代）

夜色浮宫殿，星河耿不昏。
御香飘十里，银烛照千门。
只觉天颜近，俄承诏语温。
遍书春帖子，知是沐殊恩。
木兰花
徐昌图（五代）

沈檀烟起盘红雾，一箭霜风吹绣户。汉宫花面学梅妆，谢女雪诗栽柳絮。

长垂夹幕孤鸾舞，旋炙银笙双凤语。红窗酒病嚼寒冰，冰损相思无梦处。
经古莫州
戴铣（明代）

城势尚蜿蜒，风光异昔年。
民垣公署瓦，兔穴战场田。
古树无秋色，残碑有莫烟。
废兴自常理，临眺思凄然。
秋晓书感
陆游（宋代）

天公息我半生劳，寄傲江湖亦足豪。
淡尽月痕知夜艾，飘残桐叶喜秋高。
读书时亦挂牛角，对酒正须持蟹螯。
纵有故人终自绝，安能从汝望绨袍。
乙卯二月二日从川举吟社邀予同赋
高应奎（明代）

碧社梅花散，春泉细细流。晴岚浮谷口，好鸟语枝头。

海迅波无溢，时占麦有秋。醉来仍散步，遐想洛中游。
偶成
夏竦（宋代）

非才遍历清华地，悟佛方为止足身。
浮名浮利莫相试，三千世界一微尘。
正乐府十篇。惜义鸟
皮日休（唐代）

商颜多义鸟，义鸟实可嗟。危巢末累累，隐在栲木花。

他巢若有雏，乳之如一家。他巢若遭捕，投之同一罗。

商人每秋贡，所贵复如何。饱以稻粱滋，饰以组绣华。

惜哉仁义禽，委戏于宫娥。吾闻凤之贵，仁义亦足夸。

所以不遭捕，盖缘生不多。
漫呈盛任道监薄
强至（宋代）

甲第衡门忆并开，笑谈无日不追陪。
绕栏共觅花时句，隔壁尝呼雪夜杯。
一别青云俱蹭蹬，相逢白首重徘徊。
炎天卧病还同巷，早晚欣闻步屧来。
偈颂一百零二首
释慧远（宋代）

掬水月在手，弄花香满衣。
若作佛法会，永劝堕泥犁。
新秋杂兴
朱继芳（宋代）

晚烟起处是孤村，漠漠郊原白道分。
菰叶池塘疎雨过，豆花篱落夕阳曛。
远山宽阔围天在，邻杵丁东带雁闻。
独自寻诗风满袖，不知身入白鸥群。
行楮
林希逸（宋代）

救楮为谋意甚忠，人间岂不愿流通。未论子母权轻重，无奈官民价异同。

产计高低藏自可，用难节缩出何穷。秤提须信无奇策，贱则因多少则穹。
石桥
杨蟠（宋代）

金毫五百几龙尊，隐隐香山圣迹存。
方广寺开无俗路，优昙花现有灵根。
一峰突岸临天壁，双涧淙桥透石门。
今日不将心洗尽，更从何处觅真源。
花发沁园春
王诜（宋代）

帝里春归，早先妆点，皇家池馆园林。雏莺未迁，燕子乍归，时节戏弄晴阴。琼楼珠阁，恰正在、柳曲花心。翠袖艳、衣凭阑干，惯闻弦管新音。此际相携宴赏，纵行乐随处，芳树遥岑。桃腮杏脸，嫩英万叶，千枝绿浅红深。轻风终日，泛暗香、长满衣襟。洞户醉，归访笙歌，晚来云海沉沈沈。
投蒲寿宬
潮州书生（宋代）

剑戟纷纷扶主日，山林寂寞闭门时。
水声禽语皆时事，莫道山翁总不知。
和人游嵩山十二题其十·三醉石
范仲淹（宋代）

巍巍八仙坛，上有三醉石。
怜此高阳徒，如乐华胥域。
憔悴泽边人，独醒良可惜。
谢周僧公招赏木犀
杨炎正（宋代）

翠围侍女拥红幢，霞脸调朱笑额黄。
共醉东君千日酒，更翻西母九霞觞。
人间天上高低影，月下风前自在香。
输得广寒宫里客，年年绿鬓赏秋光。
闻边报
释元肇（宋代）

高皇宏远立规模，建武犹能复壮图。闻道烟尘暗淮海，梦成风雨落江湖。

可无归雁传家信，定有非熊出钓徒。目断关河正愁绝，东风吹绿入平芜。
题石井二首 其二
张嵲（宋代）

嗟余是客仍为客，叹尔真山似假山。当日访圭能玉没，端由生不近长安。
紫石屏歌
欧阳修（宋代）

月从海底来，行上天东南。
正当天中时，下照千丈潭。
潭心无风天动，倒影射入紫石岩。
月光水洁石莹净，感此阴魄来中潜。
自从月入此石中，天有两曜分为三。
清光万古天磨灭，天地至宝难藏缄。
天公呼雷公，夜持巨斧隳崭岩。
堕此一片落千仞，皎然寒镜在玉◇。
虾◇白兔走天上，空留桂影犹杉杉。
景山得之惜天得，赠我意与千金兼。
自云每到月满时，石在暗室光出檐。
大哉天地间，万怪难悉谈。
嗟予天度量，每事思穷探。
欲将两耳目所及，而与造化争毫纤。
煌煌三辰行，日月尤尊严。
若令下与物为比，扰扰万类将谁瞻。
天然此石竟何物，有口欲说嗟如钳。
吾奇苏子胸，罗列万象中包含。
天惟胸宽胆亦大，屡出言语惊愚凡。
自吾得此石，未见苏子心怀惭。
天经老匠先指决，有手谁敢施镌鑱。
呼工画石持寄似，幸子留其无谦。
和王胜之雪霁借马入省
王安石（宋代）

泥水填马不受辙，瓦雪得火犹藏沟。
宿雾纷纷度城阙，朔气凛凛吹衣裘。
穷阎闭门无一客，剥啄惊我有前驺。
强随传呼出屋去，鼻息冻合髭缪缪。
投缰马鬣任欹侧，欲出操箠手还抽。
行思江南悲故事，溪谷冬暖花常流。
前年腊归三见白，霁色岭上班班留。
杖藜此时将邑子，登眺置酒身优游。
岂如都城今日事，只恐一蹶为亲忧。
因知田里驾款段，昔人岂即非良谋。
君家洛阳名实大，谈笑枯槁回春柔。
平生意气故应在，白发未敢相寻求。
从容退食想佳节，岂无歌声相献酬。
奈何亦作苦寒调，叹息朝夕无骅骝。
超然遂有江湖意，满纸为我书穷愁。
相如正应居客右，子路且莫乘桴浮。
颂十玄谈 其一 达本
释印肃（宋代）

勿于中路事空王，钻火还须金色光。烧却三千并世界，死中得活也无方。
寄天台叶尊师
王贞白（唐代）

师住天台久，长闻过石桥。晴峰见沧海，深洞彻丹霄。

采药霞衣湿，煎芝古鼎焦。念予无俗骨，频与鹤书招。
从驾东幸呈诸公
徐铉（宋代）

吴公台下旧京城，曾掩衡门过十春。别后不知新景象，

信来空问故交亲。宦游京口无高兴，习隐钟山限俗尘。

今日喜为华表鹤，况陪鹓鹭免迷津。
浣溪沙（再用前韵寄曾吉甫运使）
向子諲（宋代）

霭霭停云覆短墙。夭夭临水自然芳。猗猗无处着清香。

珍重蓦山溪句好，尊前频举不相忘。濠梁梦蝶尽春狂。
铜柱南边石作关海门镇外碧成湾喜君心似朝宗水直过千重万叠山 其六
张以宁（明代）

安子山前使者家，桄榔椰叶翠交加。知君来岁重修贡，饱看皇都二月花。
乌衣巷
罗必元（宋代）

乌衣池馆一时新，晋宋齐梁旧主人。
无处可寻王谢宅，落花啼鸟秣陵春。
读元颜二公中兴颂碑
陈统（宋代）

中兴碑颂□峥嵘，三百年来蠹不生。湘水无穷流善价，□山长不耸高名。

文传幼妇词原赡，翰洒崩云笔力精。按部舣舟思访古，拂尘珍赏眼偏明。
次韵子俊
赵孟頫（元代）

岁云莫矣役车休，蟋蟀在堂增客愁。少年风月悲清夜，故国山客入素秋。

佳菊巳开催节物，扁舟欲买访林丘。从今放浪形骸外，何处人间有悔尤。
临江仙·雨停荷芰逗浓香
阎选（五代）

雨停荷芰逗浓香，岸边蝉噪垂杨。
物华空有旧池塘，不逢仙子，何处梦襄王？
珍簟对欹鸳枕冷，此来尘暗凄凉。
欲凭危槛恨偏长。
藕花珠缀，犹似汗凝妆。
淳祐祭海神十六首 南海位酌献用《贵安》。
郊庙朝会歌辞（宋代）

南溟浮天，旁通百蛮。风樯迅疾，琛舶来还。民商永赖，坐消寇奸。

荐兹嘉觞，弭矣惊澜。
感旧石上字
白居易（唐代）

闲拨船行寻旧池，幽情往事复谁知。

太湖石上镌三字，十五年前陈结之。
忆浪颠
陈郁（宋代）

偶同乡友校吟编，因得平安到浪颠。
心不干时清似水，发缘忧国白於棉。
半生景慕空千里，一纸寒温废二年。
何日支筇随此老，秋岩和菊荐冰泉。
游衡山诗十二首 其十一
邓云霄（明代）

把酒狂歌万壑寒，风高重整切云冠。烟霞吞吐随挥麈，日月东西笑弄丸。

千岁光阴消半局，四溟空水入危栏。庄生未达逍遥理，浪说图南是大观。
上丘郎中生辰诗
韩驹（宋代）

琅玡崒嵂神仙居，云中缥缈飞双凫。玉皇步虚求真儒，翱翔万里朝皇都。

金门待诏登公车，彤墀耿耿摅良谟。宠光已览升荣途，握兰华省岁云徂。

下怜民物来剖符，宽即不猛鞭用蒲。薰陶一味清和敷，报政尝闻帝曰俞。

要令仁风及海隅，光华玉节徯来苏。黄童白叟争欢呼，不须挽粟更飞刍。

已见年丰乐有馀，玉宇风清化日舒。宝炉烟袅度垂弧，凭谁为我倩麻姑，满泛金波倒玉壶。

愿君不老八千岁，何啻二十四考居中书。
重纪五子篇 其三 余宪副曰德
王世贞（明代）

德甫宦不达，衔饥卧西山。散发听樵歌，轻舠弄潺湲。

宁无临川屐，不踏城市间。举世称高节，吾独叹微言。

昔闻双井徒，竭蹶趋险艰。旦夕费雕锼，不救岩石顽。

解曾一决之，浊流遂泛澜。左蠡稍自清，匡庐出孱颜。

遂令洪都瑟，疏越表三叹。正始岂必多，滥觞良亦难。
苦旱
释居简（宋代）

荼蘼殿春春云徂，芳庭过雨红欲无。一晴不雨苦阳久，四五十日瞻天衢。

黄尘陆涨草树暗，积水戽乾河港枯。秧犹未插莠如棘，田已不胜龟拆涂。

沈牛投虎竟茫昧，死鹬脯蚌才斯须。蜿蜒展转不肯寤，山川尸素方宁居。

困鱼止陆相喣濡，斗升未必副所需。元首股肱本同德，熙怡和乐绵九区。

万几总览天所见，十目所视吾谁谀。商羊弗见来庭除，旱魃妄冀逃天诛。

曩闻尺箠笞单于，岂不足将雷电驱。不须决海戒覆车，不须挽河洗潢洿。

只愿闭门十日雨，四海凉生毙九乌。
海山楼晚望
刘弇（宋代）

登高怀远思依依，目断沧洲旧钓矶。城上两三声画角，天涯千万里斜晖。

烟抽绿草随洲转，风递轻烟贴水飞。到此自然堪下泪，不须啼鸟劝如归。
挽李楼峰
马廷鸾（宋代）

短椠传边警，长篇罄亩忠。
危邦韬昼锦，剧盗剪春葱。
地隔几庐舍，天怜两秃翁。
而今吾后死，作传岂能工。
谢樊天民先生朱以仁先生谢德清见访并述怀
袁士元（元代）

诗思蹉跎四十馀，未穷经业鬓先疏。归来自愧穷途客，枉顾多劳长者车。

荷叶池塘疏雨歇，榴花庭院晚晴初。吟怀浩荡凭谁遣，几向东家借蹇驴。
八月望夜不见月有感
宋祁（宋代）

九旻含爽助清辉，万里重阴误赏期。
正恨浮云无意绪，世间偏恼最明时。
过牛头山
华镇（宋代）

千岩秀处是家山，东望重江未可还。今日马头逢翠阜，且垂鞭袖一开颜。
道无情
尹志平（元代）

三老共全清福。终日游山不足。坐卧白云中。看青峰。饭罢东坡石上。谈笑开怀豁畅。妙景可忘忧。对清流。
道出南浦见萧子庄十首 其七
陈渊（宋代）

了斋已复归黄壤，便恐人间此道微。后代不知谁得法，祇今无复更传衣。
建溪滩行遇雨
蒋蘅（清代）

建溪之水多奔使，建溪之船薄如纸。一丝篾缆挂船头，附石扳崖不容趾。

当其船石两相持，篙曲如弓缆如矢。舟子呼号声欲嘶，商人愕顾面余咫。

而我冻缩如寒蝇，裹头兀卧篷窗底。忠信涉险讵无凭，雷霆助虐胡为尔。

白昼晦冥忽如夜，黄流暴涨浩无涘。前村迢迢不可即，仓卒拿舟入芦苇。

黑云随风掠船过，疑有神怪相驱使。霹雳乱绕山前后，电光只在船首尾。

谁言建溪水清浅，安知不有蛟龙起。雨霁心神稍收摄，船行险阻殊未已。

坐思垂堂古有戒，其奈劳生无定止。平生不出里闬门，羡尔千金田舍子。
虞美人（茂叔、季功置酒稽古堂，以瓶贮四花，因赋）
郭应祥（宋代）

梅桃末利东篱菊。著个瓶儿簇。寻常四物不同时。恰似西施二赵、太真妃。

从来李郭多投分。伯仲俱清俊。苍颜独我已成翁。尚许掀髯一笑、对西风。
秋胡行二首 其一
曹丕（魏晋）

尧任舜禹，当复何为。百兽率舞，凤凰来仪。得人则安，失人则危。

唯贤知贤，人不易知。歌以咏言，诚不易移。鸣条之役，万举必全。

明德通灵，降福自天。
论诗绝句依老人韵
林泳（宋代）

风骚一脉苦难知，媲白抽黄世不疑。
沈谢诸人声律起，千年无复性情诗。
对月了残经
释师范（宋代）

入海算沙徒自疲，风前月下几攒眉。
即今休去便休去，欲觅了时无了时。
题五里亭禅室
李之世（明代）

劳劳五里亭，禅关亦在兹。往来冠盖人，驻马暂经时。

轮蹄纷杂遝，供张错路岐。尘劳遍大地，佛力津梁疲。

我来登法堂，拈花一问之。苦海几由旬，尘海亦如斯。

眷兹尘界人，彼岸到何期。
赠僧孚
贺铸（宋代）

北道交游窦了然，手持丹诀口谈禅。
吾年方少不解事，贪酒放歌相助癫。
十载驱车道梁楚，汴水之阳一环堵。
著书直上窥鬻熊，郑圃漆园聊尔汝。
旋闻瞥作去乡行，声迹相辽扫风雨。
我遭官缚未渠央，君割尘缘遽如许。
扁舟三月遡长川，故人投谒俄童颠。
周妻何肉败吾事，成佛定输灵运先。
此行历涉佳山水，随牒不妨行乐耳。
与君更结莲社游，径取盂囊付舟尾。
和虚斋劝农十诗 其二
郑清之（宋代）

爇天妖焰彗初沉，朝汲仁贤简帝心。未用锋车便脂牵，小须千里遍春霖。
次从之韵招从之
周孚（宋代）

学子今方竹苇如，自怜老腹独空虚。短畦小摘犹能饭，荒径徐行可当车。

世事从来多卤莽，吾侪何自有赢馀。肯来蠹简同签整，却恐令君得异书。
立春前一夕雪二首
陈造（宋代）

雪龙侵夜正衔枚，破晓郊原玉作堆。
云叶攀翻徒自舞，瑶花顷刻为谁开。
土膏已遽宜农事，彩胜何妨映酒杯。
幻作冰壶天一噱，梦回品物各春台。
早梅开后寒日暗天各穿百孔於杖头欲放一时之
陈藻（宋代）

梦中只是醒时魂，到老无他学著言。
好句特然生梦里，酷时却费斧斤痕。
种菜四首 其四
陆游（宋代）

引水何妨艺芥菘，圃功自古补三农。恨君不见岷山芋，藏蓄犹堪过岁凶。
怀旧诗九首 其一 伤王融
沈约（南北朝）

元长秉奇调，弱冠慕前踪。眷言怀祖武，一篑望成峰。

途艰行易跌，命舛志难逢。折风落迅羽，流恨满青松。
题府廨清素轩
吕陶（宋代）

兰麝香浓玉少尘，开轩相对似交亲。腊寒庭院春将近，晚吹帘交月又新。

凭槛雅宜题雪女，衔杯俱是咏花人。碧瓜故事标图记，从此嘉名亦等伦。
书斋十咏·压纸狮子
刘子翚（宋代）

镇浮须假重，刻石作狻猊。
偶以形模好，儿童竞见知。
偈颂一百二十三首 其三十五
释崇岳（宋代）

荐福住院，事事成现。露柱灯笼，三门佛殿。若上若下，和光同尘。

有时又却，神头鬼面。
代吴儿作小至后九九诗八解 其一
张侃（宋代）

一九才过二九来，见人相唤袖难开。外头天色时时转，雪急因风缓缓回。
钱牧斋先生挽词
曹尔堪（清代）

入世雄心老渐灰，昔年钩党竟摧颓。俊厨何救东京没，刁顾还从北渡来。

天为文章留末路，人推碑版冠群材。先朝实录尤淹贯，多少微辞纪定哀。
秋夜长
胡奎（元代）

秋夜长，秋月光，月色照见罗衣裳。美人盈盈立秋霜，琼楼玉宇遥相望。

明河迢迢鹊无梁，天高海阔思茫茫。思茫茫，秋夜长。
仿昭代诸家体三十八首 三十八 顾秀才开雍 恸哭
王夫之（明代）

馋蛟风激怒涛腥，逝水东倾夜不扃。无望金山邀北岸，恰逢潮水落皋亭。

乌衣夜色空迷燕，碧血中宵欲化萤。回首五云蟠御寝，断肠鹃哭向冬青。
一笑山小飞来峰杂咏三首 其二 寻松桥
张宁（明代）

懒看玄都桃，停攀广寒桂。时过五云桥，寻松看诗句。
初寒夜寄卢子蒙
元稹（唐代）

月是阴秋镜，寒为寂寞资。轻寒酒醒后，斜月枕前时。

倚壁思闲事，回灯检旧诗。闻君亦同病，终夜远相悲。
正言禅人求赞
释宗杲（宋代）

虚空里揣出骨，闪电中作窠窟。
有问妙喜家风，此外更无别物。
赠龟峰书记
王洋（宋代）

本是三山侣，闲为七泽游。
放宽千里目，散遣一身愁。
诗韵松来往，经窗竹献酬。
蒙头一衲外，万事看浮沤。
嘉禾百咏·苏小小墓
张尧同（宋代）

泉下骨应朽，幽魂独未消。
几番清夜月，孤影度南桥。
梁非馨归至行在因赠
陈子升（明代）

一片南云对转蓬，五噫歌歇见梁鸿。气凌燕筑高秋外，悲满秦淮细雨中。

廿载风流羞结客，几时天下罢从戎。乡关信尔游踪近，桂树南山有小丛。
山中久雨邻人招饮比夜复还所居
刘应陛（清代）

东山五日行复宿，溪上秋风破茅屋。野人更邀西涧行，骑马沿缘穿水竹。

平田粳稻临柴门，秋蛩向夕鸣篱根。残镫酌罢卧山牖，一夜风雨孤村昏。

空林飒飒高雾湿，四山无人溪水急。邻家酒熟呼我尝，冒险冲泥下广隰。

秋天漠漠雨如织，归向前村正昏黑。床沾屋漏不得眠，穷谷深山感何极。

男儿悠悠江海人，胡为久卧山中身。明朝雨晴驱马去，回首云磴空嶙峋。
次运都尉王晋卿天驷监邂逅作兼呈坐客
晁补之（宋代）

平生杜元凯，学问光奕世。
戚联帝室未要论，烜赫功高羊叔子。
帝霄翔舞须威蕤，孔翠文章岂其累。
崇台作山池作湖，富贵所要声名俱。
酒樽诗句得过薄，小隐山城殊未疏。
曹侯词翰诸公客，惯听清歌耳倾侧。
天闲两骥看追风，晴轩忽下饮河虹。
拳毛妙画不可见，颜公笔精如对面。
邓张不醉无揽辔，烧烛林间鹊飞起。
第语曹侯继张燕，邻榼如渑不忧浅。
春王正月
公羊高（先秦）

元年者何？君之始年也。春者何？岁之始也。王者孰谓？谓文王也。曷为先言“王”而后言“正月？”王正月也。何言乎王正月？大一统也。

公何以不言即位？成公意也。何成乎公之意？公将平国而反之桓。曷为反之桓？桓幼而贵，隐长而卑。其为尊卑也微，国人莫知。隐长又贤，诸大夫扳隐而立之。隐于是焉而辞立，则未知桓之将必得立也；且如桓立，则恐诸大夫之不能相幼君也。故凡隐之立，为桓立也。隐长又贤，何以不宜立？立適以长不以贤，立子以贵不以长。桓何以贵？母贵也。母贵，则子何以贵？子以母贵，母以子贵。
和方薄山居
滕岑（宋代）

江村宜晚景，老眼见来稀。
远岫屏六出，残霞锦一机。
月华池上好，暑气竹间微。
不羡御风列，旬余五日归。
郊寺
木待问（宋代）

红委墙阴花寂寂，翠滋亭角草纖纖。
风翻书叶常交案，雨压炉烟不过帘。
讥俗
宋庠（宋代）

白雪赓歌苦，华颠答难频。
寒惊穿履客，饿恥祭墦人。
洴澼金终贱，胡虑琐未真。
原生宁是病，结驷往相亲。
苦旱
章甫（宋代）

巫歌瓦鼓自村村，下鬼安能谒帝阍。
尽室每愁风卷屋，何时得见雨翻贫。
久无蚯蚓来堂上，颇说飞蝗集谷根。
投老躬耕营一饱，客怀岁晚不堪论。
和
句士良（宋代）

佛土依山福远州，春行绣骑上云头。
补天彩石盈池在，朝海清江绕寺流。
四国仰烦郇伯劳，群生翘望谢安游。
早知为砺为霖意，惟有西民欲暂留。
相和歌辞 公无渡河
李白（唐代）

黄河西来决昆崙，咆吼万里触龙门。波滔天，尧咨嗟。

大禹理百龙，儿啼不窥家。杀湍湮洪水，九州始蚕麻。

其害乃去，茫然风沙。被发之叟狂而痴，清晨径流欲奚为。

旁人不惜妻止之，公无渡河苦渡之。虎可搏，河难凭。

公果溺死流海湄，有长鲸白齿若雪山。公乎公乎，挂骨于其间，箜篌所悲竟不还。
阅兵奏凯 其七 奏凯二
陶安（明代）

天皇赫怒静荆蛮，号令威严重若山。诸将奋先随克捷，六军踊跃凯歌还。
蓑衣步
薛嵎（宋代）

水浸石根冷，风吹藤叶飞。
菰蒲秋影里，长趁钓船归。
送黄凝云归常州
释善珍（宋代）

一住京华能几日，故山欲去值春寒。
石坛经雨草生遍，庭果落阶鸟啄残。
云表鹤声朝返佩，林间虹气夜开丹。
仙家缩地寻常事，试与思归倦客看。
崇安道中
赵彦端（宋代）

风柳疎无力，秋花冷不香。
客请随去燕，凉思起啼螀。
地入闽山隘，天连越树长。
年年抬衣石，为尔感征裳。
春怀十首
汪莘（宋代）

夕阳下西崦，明月出东方。
清波如有神，乔木何苍苍。
簪玉待魏如，趿履从思王。
奎壁不在天，西园烂成章。
祥飚绕飞盖，鸳鸯宿春塘。
丝竹壮高会，宾主无留觞。
忧生惜日短，玩物贪夜长。
岁寒不易得，此道亦足藏。
扫雨游（前题）
王沂孙（宋代）

卷帘翠湿，过几阵残寒，几番风雨。问春住否。但匆匆暗里，换将雨去。乱碧迷人，总是江南旧树。谩凝伫。念昔日采香，今更何许。

芳径携酒处。又荫得青青，嫩苔无数。故林晚步。想参差渐满，野塘山路。倦枕闲床，正好微曛院宇。送凄楚。怕凉声、又催秋暮。
观佛迹寺
王勃（唐代）

莲座神容俨，松崖圣趾馀。年长金迹浅，地久石文疏。

颓华临曲磴，倾影赴前除。共嗟陵谷远，俄视化城虚。
题师岩卿蒲中八咏 其三 舜殿薰风
陈庚（宋代）

德化当年被海隅，熙熙物性尽昭苏。不知今日吾民愠，一听琴声解得无。
月下笛（次韵）
曾允元（宋代）

又老杨花，浮萍点点，一溪春色。闲寻旧迹。认溪头、浣纱碛。柔条折尽成轻别，向空外、瑶簪一掷。算无情更苦，莺巢暗叶，啼破幽寂。

凝立。阑干侧。记露饮东园，联镳西陌。容锁鬓减，相逢应自难识。东风吹得愁似海，谩点染，空阶自碧。独归晚，解说心中事，月下短笛。
满江红
赵希蓬（宋代）

休羡莺花，春富贵、韶光九十。最好是、清秋时候，人间何夕。天上好云车趣驾，殿中青鸟音传实。正女牛、南极一齐明，光相敌。

诗在手，堂趋北。染豪处，池翻黑。看回鸾飞诰，宠封新国。福比箕畴兼备五，寿除彭祖千中一。更好将、大衍数重推，来复日。
怀古
姜特立（宋代）

古来一代文章事，自有风骚翰墨臣。
今日苏门四君子，异时邺下七诗人。
溢首座请赞
释大观（宋代）

■■𣯧𣯧，颙颙昂昂。强出人前，果见乖张。

直如劈竹而人人知其曲，圆如走丸而吾常用其方。

闻说我宗甚奇特，当甚多年苕帚桩。明修栈道，暗渡陈仓。

出语全无碑记，考贼不用證赃。敢滥称花木瓜直下儿孙，真所谓米尽到糠。

个样嘴脸非惟人恶，吾亦自恶，那堪形之丹青，悬之高堂。

第一分付断云，付与丙丁收藏。覆水自来收不得，从教四海沸如汤。
上元日昼卧
陆游（宋代）

积雨连上元，孤愁卧空馆。
宿酲殊未解，欲起意复嬾。
床敷蛮毡稳，被拥吴绫暖。
残香碧缕细，软火红焰短。
虽云少睡眠，聊喜屡展转。
昏昏忽已暮，一笑呼茗碗。
中秋内直观月
高拱（明代）

兔魄分秋影更圆，禁城相对益堪怜。素波渐转金河里，宝镜俄悬玉殿前。

地静寒生桐叶露，天空香散桂花烟。斋居犹有通宵兴，一别西风又隔年。
草堂
吴龙翰（宋代）

苍烟落日草堂深，浅浅寒侵白玉簪。
等客不来童睡去，自摇修竹和新吟。
诗匠
杨公远（宋代）

吴刚运斧惟修月，轮扁挥斤妙斲轮。好句何须劳斧凿，无痕无迹自天真。
寄令狐学士
李商隐（唐代）

秘殿崔嵬拂彩霓，曹司今在殿东西。赓歌太液翻黄鹄，

从猎陈仓获碧鸡。晓饮岂知金掌迥，夜吟应讶玉绳低。

钧天虽许人间听，阊阖门多梦自迷。
拂晓行军
朱元璋（明代）

忙着征衣快着鞭，回头月挂柳梢边；
两三点露不成雨，七八个星犹在天。
茅店鸡声人过语，竹篱犬吠客惊眠；
等闲推出扶桑日，社稷山河在眼前。
将至凉州
杨一清（明代）

雉堞连云十里城，将臣开府此屯兵。
山连虎阵千年固，地接龙沙一掌平。
塞上马嘶春草绿，村中人和凯歌声。
只因边徼无烽火，忘却关山是远行。
题四贤像·陈希夷
刘克庄（宋代）

钱子非仙者，种郎岂隐哉。
先生闭门睡，弟子下山来。
凤仙
王镃（宋代）

凤箫声断彩鸾来，弄玉仙游竟不回。
英气至今留世上，年年化作此花开。
中书令程文简挽辞三首
苏颂（宋代）

都门箫鼓动哀音，丹旐西归诏祖临。
故府簪裾空堕泪，高原松槚已成阴。
藩朝宣力由忠荩，彝鼎书功映古今。
他日甘棠知不剪，五州遗德在人深。
和季弟韵二十首
刘克庄（宋代）

天海凭高两杳茫，岂无容地着吾狂。
俗人不惯呼聱叟，明主何曾罪寝郎。
耕富春山能重汉，隐王官谷未忘唐。
自嫌老病疏溪墅，只靠邻僧守竹房。
赠彭仲声山人
梁民相（明代）

与君蓬蔂此依依，生事萧然漫息机。染翰沧洲开绢素，匣琴流息度音徽。

豪来结客千金散，老去游燕万里归。吾辈词人俱爱惜，风尘携手莫教违。
歌
吕镗（宋代）

数千里兮客王畿，忘甘旨兮亲庭帏。岁云莫兮音书稀，魂欲断兮白云飞。
临江仙
山主（元代）

五色云开观三界，众生个个痴狂。争名夺利色财荒。

烟花丛里，狂戏恋红妆。

百载浮生如一梦，强贪谩使身忙。飞蛾绕焰鹿奔场。

情牵欲慈，谁解有灾殃。
送刘教授
黄裳（宋代）

升沈相识十三秋，新故如麻一转头。久款游从来北阙，遽闻风教入东州。

自驱矛盾趋中说，谁拥鸾旂玩半流。十日菊花犹可醉，多情应且击扁舟。
春闺怨
吴惟信（宋代）

细柳轻烟锁画楼，楼中人去水长流。琵琶声断梅花落，别是春风一种愁。
春雨
荣光河（清代）

近来清况只僧知，棋局诗筒事事迟。南国听莺游子梦，西窗剪事故人思。

胭脂乍滴芙蓉靥，碧玉常低翡翠枝。怪底沈郎腰瘦尽，不堪春恨雨如丝。
句
陶弼（宋代）

剑待张华时已晚，榻延徐孺礼应疏。
野田行
梅尧臣（宋代）

轻雷长陂水，农事乃及辰。
茅旌送山鬼，瓦鼓迎田神。
青皋暗藏雉，万木欣已春。
桑间偶耕者，谁复来问津。
读霍小玉传
张令仪（清代）

兽镮锁阖青苔院，豆蔻梢头春一线。柳烟笼日翠颦轻，花雾著人红玉艳。

芙蓉绣带宝奁开，风袅钗梁双玉燕。芍药裁成绝妙词，簪花小试琉璃砚。

侯门白璧自无瑕，谁教青鸟偷娇面。杨花飞入惹春愁，门外王孙嘶紫骝。

错认牧之非薄倖，同心缕带绾风流。画眉窗下调螺子，翡翠兰苕夙愿酬。

地老天荒情不变，乌丝素盟足千秋。银筝锦瑟欢初洽，别鹤离鸾沟水头。

密誓俄成乌鲗墨，新欢又占凤凰楼。萧娘骨瘦心如铁，宛转缠绵难决绝。

羸卧空闺若个怜，鹦鹉窗前频叹息。访求消耗掷金钱，宝钗零落无颜色。

长安三月牡丹时，契友相邀数陈说。眦裂髯张忿不平，多情感动黄衫客。

鞭马羞过胜业坊，胡雏强控黄金勒。支离病骨倩人扶，晓衾鞋梦芳心接。

含情凝睇薄情人，声声诉出啼鹃血。稚齿韶颜饮恨终，一恸重泉沈怨魄。

精灵苦妒后来欢，数教所爱生离拆。曷不追取负心郎，贞魂化作紫鸳鸯。

红珠露冷莲房老，双宿双飞向野塘。
念奴娇
沈端节（宋代）

嫩凉清晓，淡秋容、横写鲛绡十幅。山水光中参意味，不管人间荣辱。藜杖棕鞋，纶巾鹤氅，宾主俱遗俗。倚阑舒啸，一樽花下相属。

云际有药千年，琼瑶争秀发，龙蛇新断。富贵功名元自有，且乐无穷真福。莲社风流，醉乡跌宕，时奏长生曲。月娥同听，好风徐韵松竹。
上元前再金题南庄壁二首
晁说之（宋代）

古今之祸此云奇，倏忽犬戎城下师。
犯阙过于侯景速，劫君更比禄山危。
万方瑞物问何在，五世誓书知谩为。
祸茌群凶谁首尾，京如狼虎黼狐狸。
华岩庵
吴重憙（清代）

天风海水声刁骚，忽闻细籁吟笙匏。路转山腰入山腹，万竿凤尾萦翛翛。

凿幽缒险拓此径，幽庵乃结峰巅茅。寺门那许世人识，箨龙鞭起围周遭。

青霞斜截断厓脚，绿云密补虚岩坳。槐龙对盘势拿攫，级尽乃叩禅关遥。

地僻尽多花木趣，秋深红紫纷僧寮。篮舆才歇凉雨至，四山如沸沧溟潮。

我闻二劳胜非一，此山此竹应翘翘。春雷怒迸蛰地笋，秋风齐扫干云梢。

昔访桃源武陵境，幽谷趣与筼筜饶。二十年来系心目，旧怀新赏同相撩。

鬓丝禅榻感变易，夜窗怕听声萧萧。已知食肉素无相，禅有玉版吾将逃。
拾遗纸感继南手墨
沈周（明代）

乱苴初拾得，旧墨忍重披。继烛垂垂际，蒙尘漠漠时。

楚王遗屣念，原妇故簪悲。掩卷山窗下，潸然老泪滋。
沉黎四首
李石（宋代）

古屋云栖洞，深湖水拍桥。
吏閒知学稼，民乐自歌樵。
官监频添牧，蕃商不费招。
老夫便午睡，风恶任飘摇。
悼鲜于伯几鹤二首 其二
梁曾（元代）

世间万事不可虞，奇祸何由也到渠？不见嵇康遭杀戮，令人空叹养生书。
南楼令·宫怨第四首，叠前韵
夏孙桐（清代）

携手下庭阶。宫娥劝别怀。祝平安、鸾驭遄回。建业文房多秘宝，休付与，劫灰哀。

荷锄避风台。艰难保障才。漏沈沈、漆室忧来。虎踞龙蟠形胜在，闻喜宴，可重开。
寄题喻叔奇国傅郎中园亭二十六咏花屿
杨万里（宋代）

桃李无言照水光，玻璃盆底洗新妆。
不须水上红云句，水上红云不解香。
玉清乐 其十
赵佶（宋代）

三华太素自然生，空里芙蓉灼灼明。

绛室金房虚宝座，大微童子下相迎。
丁卯新正纪怀四首 其一
陆文圭（元代）

懒将诗句上桃符，柏叶椒花一例无。却笑简斋元不简，舟中犹自饮屠苏。
同周车驾邵宪副宴马大参旧署
黎崇敕（明代）

南旺山河是旧游，相逢何幸此登楼。孤台远带千峰色，一水中分两地流。

石畔葵榴侵客袂，门前杨柳系仙舟。明朝又趁南池胜，李杜遗文好更求。
送道州张职方
欧阳修（宋代）

桂籍青衫忆共游，怜君华发始为州。
身行南鴈不到处，山与北为相对愁。
莫为高才轻远俗，当令遗老识贤侯。
三年解组来解日，吾已先耕颍水头。
小重山 重至金陵
龚鼎孳（清代）

长板桥头碧浪柔。几年江表梦，恰同游。双兰又放小帘钩。

流莺熟，嗔唤一低头。

花落后庭秋。蒋陵烟树下，有人愁。玉箫凭倚剩风流。

乌衣燕，飞入旧红楼。
自琴断口泛舟月湖用谢灵运石壁精舍还湖中韵
熊士鹏（清代）

山水割昏晓，水暗山含晖。云沈涧底响，鸟向峰半归。

游子看不足，苍苍穷翠微。榜人候沙溆，湖水生夕霏。

天远青草接，波宽白烟依。蒲稗收小艇，蓬蒿款幽扉。

意惬景自适，心高愿多违。得授安期术，妙善冀能推。
寿故李少师母太夫人九十
湛若水（明代）

寿域开何处，西涯近斗杓。帝师推八座，母范著三朝。

已见曾孙宴，还誇后物凋。偷桃惭匪朔，爱听幔亭谣。
自叹
白居易（唐代）

岂独年相迫，兼为病所侵。春来痰气动，老去嗽声深。

眼暗犹操笔，头斑未挂簪。因循过日月，真是俗人心。
戏题王吉甫居壁二首 其二
俞德邻（宋代）

没马黄尘倦入城，杖藜聊复畅幽情。却嫌村近山林远，一望三茅与四平。
赠张相镐二首（时逃难在宿松山作。萧士赟云下八首伪）
李白（唐代）

神器难窃弄，天狼窥紫宸。六龙迁白日，四海暗胡尘。

昊穹降元宰，君子方经纶。澹然养浩气，欻起持大钧。

秀骨象山岳，英谋合鬼神。佐汉解鸿门，生唐为后身。

拥旄秉金钺，伐鼓乘朱轮。虎将如雷霆，总戎向东巡。

诸侯拜马首，猛士骑鲸鳞。泽被鱼鸟悦，令行草木春。

圣智不失时，建功及良辰。丑虏安足纪，可贻帼与巾。

倒泻溟海珠，尽为入幕珍。冯异献赤伏，邓生倏来臻。

庶同昆阳举，再睹汉仪新。昔为管将鲍，中奔吴隔秦。

一生欲报主，百代思荣亲。其事竟不就，哀哉难重陈。

卧病宿松山，苍茫空四邻。风云激壮志，枯槁惊常伦。

闻君自天来，目张气益振。亚夫得剧孟，敌国空无人。

扪虱对桓公，愿得论悲辛。大块方噫气，何辞鼓青蘋.

斯言倘不合，归老汉江滨。

本家陇西人，先为汉边将。功略盖天地，名飞青云上。

苦战竟不侯，富年颇惆怅。世传崆峒勇，气激金风壮。

英烈遗厥孙，百代神犹王。十五观奇书，作赋凌相如。

龙颜惠殊宠，麟阁凭天居。晚途未云已，蹭蹬遭谗毁。

想像晋末时，崩腾胡尘起。衣冠陷锋镝，戎虏盈朝市。

石勒窥神州，刘聪劫天子。抚剑夜吟啸，雄心日千里。

誓欲斩鲸鲵，澄清洛阳水。六合洒霖雨，万物无凋枯。

我挥一杯水，自笑何区区。因人耻成事，贵欲决良图。

灭虏不言功，飘然陟蓬壶。惟有安期舄，留之沧海隅。
次韵毛君烧松花六绝 其三
苏辙（宋代）

松老香多气自严，馀烟勃郁透疏帘。须臾过尽惟灰在，借问谁收一番炎。
杏园花落时招钱员外同醉
白居易（唐代）

花园欲去去应迟，正是风吹狼藉时。

近西数树犹堪醉，半落春风半在枝。
腊八由东阳至金华肩舆值雪，用洛翘赠行诗韵 其二
许传霈（清代）

漫道轻车似水流，苦行苦若我吟秋。帘垂终日嘲新妇，玉种千山学卧游。

憀落荒村无犬吠，弓刀小队映蝥头。閒除篷雪融成水，题句邮亭佳话留。
华下
司空图（唐代）

日炙旱云裂，迸为千道血。天地沸一镬，竟自烹妖孽。

尧汤遇灾数，灾数还中辍。何事奸与邪，古来难扑灭。
商羊
朱松（宋代）

异鸟来齐国，仍依殿陛翔。从容询鲁相，物色是商羊。

欲雨追童语，怀山验水祥。民宁因备豫，政美谢祈禳。

止异爰居久，鸣无垤鹳长。愿言苏旱虐，主上似宣王。
友人江顺德连日留饮分韵赋诗得日字操笔立成
汪炎昶（宋代）

峰峦秋翠秾，禾黍晚露湿。虽然诗兴多，其奈归情急。

清逼蓼花风，热薄桐阴日。社酒欲娱亲，岂不怀宴集。
次韵杜仲观二绝
黄庭坚（宋代）

诗家二杜见仍云，佳句风流照映人。
青眼向来同醉醒，白头相望不缁磷。
偈十首
释慧晖（宋代）

一回得妙，二度忘妙。
急急归云，堆堆白云。
别增真照，殊出月照。
芬芸百花，馥郁红花。
春窗暖笑，破家好笑。
东园 其一
释道潜（宋代）

斜照明明射竹篱，桑阴翳翳麦蛾飞。萧条一径无来辙，时见羸牛引犊归。
赠嵇康诗三首 其一
郭遐周（魏晋）

吾无佐世才，时俗所不量。归我北山阿，逍遥以倡佯。

同气自相求，虎啸谷风凉。惟予与嵇生，未面分好章。

古人美倾盖，方此何不臧。援筝执鸣琴，携手游空房。

栖迟衡门下，何愿于姬姜。予心好永年，年永怀乐康。

我友不斯卒，改计适他方。严车感发日，翻然将高翔。

离别在旦夕，惆怅以增伤。
题兰亭帖
王容（宋代）

昭陵永閟千年迹，定武相传几样碑。
此是中原旧时本，石今焉往落东夷。
君家何处得此纸，刻画烂然犹可喜。
六丁神物好护持，更有诸君题姓字。
宫词
王仲修（宋代）

四辅论思政事堂，尽收才杰置周行。
掖庭职事分司局，铨择毕由紫极房。
题光武庙三首
曹勋（宋代）

九州思汉定雄夫，天下雄夫待一呼。
冰亦复随人意合，从来大度自同符。
扬子二首 其二
王安石（宋代）

道真沉溺九流浑，独溯颓波讨得源。岁晚强颜天禄阁，祇将奇字与人言。
渔家傲
邹浩（宋代）

慧眼舒光无不见。尘中一一藏经卷。闻说大千摊已遍。门方便。经轮尽向毫端转。

月挂烛笼知再见。西方可履休回盼。要与老岑同掣电。酬所愿。欣逢十二观音面。
盘洲杂韵上 种秫仓
洪适（宋代）

种秫无多子，犹胜避俗翁。尽将供酿具，不复用青铜。
送子云五首
韩元吉（宋代）

薄宦何堪远，兄今奉板舆。
猫头供美笋，玉板荐嘉鱼。
川陆徐行李，暄寒慎起居。
会因回雁足，时一问何如。
颂古十八首
释师一（宋代）

不是风兮不是旛，碧天云静月团团。
几多乞巧痴男女，犹向床头瓮里看。
送侄合赴省试三首 其二
张纲（宋代）

黄卷新儒业，青钱旧世家。征衣轻远别，祖席倍欢哗。

云薄尧天近，山昏楚日斜。高堂朝夕念，擢桂是生涯。
醉乡春
吴梅鼎（清代）

尝尽别离滋味，醉倒艳阳天气。人才去，燕偏归，今夜怎生得睡。

飞出画檐成对。剪得春光粉碎。杨柳岸，杏花村，雨中一点香泥坠。
明堂庆成诗
徐鹿卿（宋代）

圣皇历服万斯年，今搆精禋第八番。配合二仪严太报，侑兼三后有常尊。

纯心实德期先尽，缛典彝仪匪谩繁。淳祐本因皇祐制，民心所欲圣心存。

季秋肇卜中辛吉，旦气深忧宿霭昏。罙月斋居忘肉味，寸丹靡日不天阍。

阍临原庙清风穆，既驾銮舆晓日暾。明德馨香非黍稷，真机轩豁露乾坤。

高空不夜天澄湛，大乐同和景晏温。福禄穰穰绵帝锡，本支奕奕庆文孙。

诞敷解泽传鸡赦，环列臣工肃骏奔。河海晏清成钜典，神祇安乐衍璿源。

无前休美方扬厉，持敬工夫重讨论。武帝中年惛内欲，明皇晚岁异开元。

愿将英断充刚健，早正皇储立本根。骏骨广求来冀马，乌巢不毁集庭鹓。

长存鲠亮为元气，痛绝阴柔杜倖门。肃正纪纲强国势，细分臂指镇侯藩。

微臣何幸逢熙事，奏雅终篇罄瞽言。执戟从官今老矣，华封祝寿报君恩。
牛庵睡起
方岳（宋代）

自束生刍起饭牛，隔林扣角更深幽。
半分不得诗书力，一饭常存畎亩忧。
老去有肠堪贮酒，生来无骨可封侯。
开荒崖下田无几，种秫宁须与妇谋。